## Obvezatne upute broj EP I - redoslijed izbornih radnji i tijek rokova

### NN 27/2013 (4.3.2013.), Obvezatne upute broj EP I - redoslijed izbornih radnji i tijek rokova

27 04.03.2013 Obvezatne upute broj EP I - redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

465

Na temelju članka 29. točka 3. Zakona o izboru članova u Europski parlament iz Republike Hrvatske (»Narodne novine« broj 92/10 i 23/13, dalje: Zakon), Državno izborno povjerenstvo Republike Hrvatske propisuje

OBVEZATNE UPUTE

BROJ EP I

REDOSLIJED IZBORNIH RADNJI I TIJEK ROKOVA

1. Predsjednik Republike Hrvatske raspisao je izbore za članove u Europski parlament iz Republike Hrvatske Odlukom o raspisivanju izbora za članove u Europski parlament iz Republike Hrvatske, klasa: 013-01/13-01/02, urbroj: 71-05-03/1-13-1 od 1. ožujka 2013.

Odluka Predsjednika Republike Hrvatske o raspisivanju izbora za članove u Europski parlament iz Republike Hrvatske stupa na snagu 4. ožujka 2013.

Izbori će se održati u nedjelju 14. travnja 2013.

2. Rokovi teku od

5. ožujka 2013. u 00:00 sati.

3. Prijedlozi kandidacijskih lista, moraju prispjeti (biti zaprimljeni u) Državnom izbornom povjerenstvu Republike Hrvatske (dalje: Državno izborno povjerenstvo) najkasnije u roku 14 dana od dana raspisivanja izbora, dakle

18. ožujka 2013. do 24:00 sata

(članak 17. stavak 1. Zakona).

4. Državno izborno povjerenstvo će u roku 48 sati od isteka roka za predaju lista prihvatiti i u svim dnevnim novinama u Republici Hrvatskoj i na Hrvatskoj radioteleviziji objaviti zbirnu listu svih pravovaljano predloženih lista te imena i prezimena kandidata dakle, najkasnije

20. ožujka 2013. do 24:00 sata

(članak 18. stavak 1. Zakona).

5. Državno izborno povjerenstvo će u roku 48 sati dostaviti hrvatskim diplomatskim misijama i konzularnim uredima sve prihvaćene liste kao i zbirnu listu kandidacijskih lista radi njihove javne objave, dakle najkasnije

20. ožujka 2013. do 24:00 sata

(članak 18. stavak 4. Zakona).

6. Izborna promidžba počinje danom objave pravovaljano predloženih lista, a završava 24 sata prije dana održavanja izbora, dakle

12. travnja 2013. u 24:00 sata.

Izborna promidžba za glasovanje u inozemstvu završava

11. travnja 2013. u 24:00 sata

(članak 21. stavak 1. i članak 46. stavak 2. Zakona).

7. Zabrana izborne promidžbe (izborna šutnja), objavljivanje procjena izbornih rezultata, kao i objavljivanje prethodnih neslužbenih rezultata izbora, objavljivanje fotografija, izjava i intervjua nositelja lista odnosno kandidata te navođenje njihovih izjava ili pisanih djela u medijima, traje

od 13. travnja 2013. u 00:00 sati

do 14. travnja 2013. u 19:00 sati.

Zabrana izborne promidžbe za glasovanje u inozemstvu traje

od 12. travnja 2013. u 00:00 sati

do 14. travnja 2013. u 19:00 sati

(članak 21. stavak 2. i članak 46. stavak 2. Zakona).

8. Županijska izborna povjerenstva i Gradsko izborno povjerenstvo Grada Zagreba za područje Republike Hrvatske objavit će koja su biračka mjesta određena s naznakom koji će birači glasovati na pojedinim biračkim mjestima najkasnije 10 dana prije održavanja izbora, dakle

3. travnja 2013. do 24:00 sata.

Državno izborno povjerenstvo objavit će koja su biračka mjesta određena u inozemstvu, s naznakom koji će birači glasovati na pojedinom mjestu najkasnije 10 dana prije glasovanja u diplomatskim misijama i konzularnim uredima, dakle

2. travnja 2013. do 24:00 sata

(članak 37. i članak 46. stavak 2. Zakona).

9. Ministar nadležan za obranu odredit će biračka mjesta na kojima će glasovati birači na službi u Oružanim snagama Republike Hrvatske.

Ministar nadležan za pomorstvo odredit će biračka mjesta na kojima će glasovati birači koji se kao članovi posade pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te na plutajućim objektima u unutrašnjim morskim vodama i teritorijalnom moru Republike Hrvatske.

Ministar nadležan za pravosuđe odredit će biračka mjesta na kojima će glasovati birači lišeni slobode.

Ministar nadležan za poslove socijalne skrbi odredit će biračka mjesta na kojima će glasovati birači koji su smješteni u ustanovama socijalne skrbi.

Ministar nadležan za vanjske i europske poslove odredit će biračka mjesta za glasovanje birača koji se na dan izbora nalaze u mirovnim operacijama i misijama.

Navedeni ministri odredit će biračka mjesta najkasnije 20 dana prije održavanja izbora, dakle

24. ožujka 2013. do 24:00 sata

(članak 38. Zakona).

10. Županijska izborna povjerenstva i Gradsko izborno povjerenstvo Grada Zagreba imenovat će biračke odbore najkasnije 15 dana prije dana održavanja izbora, dakle

29. ožujka 2013. do 24:00 sata

(članak 36. stavak 2. Zakona).

Državno izborno povjerenstvo imenovat će biračke odbore za glasovanje u diplomatskim misijama i konzularnim uredima najkasnije 15 dana prije dana održavanja izbora, dakle

28. ožujka 2013. do 24:00 sata

(članak 29., članak 36. stavak 6. i članak 46. stavak 2. Zakona).

11. Glasovanje traje neprekidno

14. travnja 2013. od 7:00 do 19:00 sati.

U diplomatskim misijama i konzularnim uredima glasovanje traje

13. travnja 2013. od 7:00 do 19:00 sati i

14. travnja 2013. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli u 19:00 sati na biračkom mjestu omogućit će se glasovanje.

(članak 46. stavak 1., 2. i 3. Zakona).

12. Birački odbor mora dostaviti zapisnik o svom radu s ostalim izbornim materijalom općinskom ili gradskom izbornom povjerenstvu, odnosno Gradskom izbornom povjerenstvu Grada Zagreba, najkasnije u roku 12 sati od zatvaranja biračkog mjesta, dakle

15. travnja 2013. do 7:00 sati.

Birački odbor u diplomatskim misijama i konzularnim uredima mora dostaviti zapisnik o svom radu s ostalim izbornim materijalom izravno Državnom izbornom povjerenstvu u roku 48 sati od zatvaranja biračkog mjesta, dakle

16. travnja 2013. do 19:00 sati

(članak 53. Zakona).

13. Općinsko izborno povjerenstvo odnosno gradsko izborno povjerenstvo mora dostaviti zapisnik o svom radu s ostalim izbornim materijalom županijskom izbornom povjerenstvu najkasnije u roku 18 sati od zatvaranja biračkog mjesta, dakle

15. travnja 2013. do 13:00 sati

(članak 54. stavak 2. Zakona).

14. Županijsko izborno povjerenstvo odnosno Gradsko izborno povjerenstvo Grada Zagreba zbrojit će rezultate glasovanja na biračkim mjestima na svom području najkasnije u roku 24 sata od sata zatvaranja biračkog mjesta, dakle

15. travnja 2013. do 19:00 sati

(članak 55. stavak 3. Zakona).

Županijsko izborno povjerenstvo odnosno Gradsko izborno povjerenstvo Grada Zagreba dostavit će izborne rezultate na svom području Državnom izbornom povjerenstvu zajedno sa zapisnikom u roku i na način koji će Državno izborno povjerenstvo utvrditi posebnom odlukom.

15. Državno izborno povjerenstvo, kad utvrdi rezultate glasovanja za zastupnike, objavit će bez odgađanja

– broj birača upisanih u popise birača, broj birača koji su glasovali koliko glasova je dobila pojedina lista, imena i prezimena kandidata sa te liste s brojem preferiranih glasova i koliko je bilo nevažećih glasačkih listića,

– broj mandata koje je dobila svaka lista, te imena i prezimena kandidata koji su izabrani za članove u Europski parlament

(članak 57. Zakona).

Računanje rokova u inozemstvu

16. Rokovi u inozemstvu računaju se prema lokalnom vremenu mjesta u kojem se glasuje.

Zaštita izbornog prava

17. Zaštita izbornog prava ostvaruje se u skladu s odredbama članka 61. do 67. Zakona.

18. Ove Obvezatne upute stupaju na snagu danom objave u »Narodnim novinama«.

Klasa: 013-08/13-02/01

Urbroj: 507/15-13-1

Zagreb, 4. ožujka 2013.

Predsjednik
Branko Hrvatin, dipl. iur., v. r.

Uputa, NN 27/2013-465